Noieburg taucht zum erschte Mol in ere Urkund vo 1011 uf, wo de König vo Burgund, de Rudolf III., Novum Castellum sinere Frau, de Irmengarde, schenkt. Zu dere Zit isch des Novum Castellum, also di noii Burg, numme e chlini Garnison gsi. D Schtadt isch dann gwachse und im 1214 isch Noieburg e freii Schtadt worde. Im 1349 het d Pescht öppe en Drittel vo de Bevölkerig s Läbe choscht und im 1530 isch d Reformation in d Schtadt cho. De Reformator vo Noieburg isch de Wilhelm Farel gsi, wo vo de Schtadt Bärn gschickt worde gsi isch.